
PËR SHPALLJEN E KOMPLEKSIT NATYROR TË LIQENEVE TË PRESPËS SË MADHE E TË VOGËL DHE TË TERRITOREVE PËRRETH ZONË NATYRORE VEÇANËRISHT E MBROJTUR DHE PËRFSHIRJEN NË LISTËN E LIGATINAVE ME RËNDËSI NDËRKOMBËTARE, VEÇANËRISHT SI HABITATE TË SHPENDËVE UJORË

Në mbështetje të nenit 100 të Kushtetutës, të neneve 2 e 4 të Konventës së Ramsarit “Për ligatinat me rëndësi ndërkombëtare, veçanërisht si habitate të shpendëve ujorë”, të neneve 4/1, pikat 1 e 2, 4/3, pika 1, e 13 të ligjit nr. 8906, datë 6.6.2002 “Për zonat e mbrojtura”, të ndryshuar, dhe të nenit 6, pikat 7 e 14 të ligjit nr. 10 006, datë 23.10.2008 “Për mbrojtjen e faunës së egër”, me propozimin e Ministrit të Mjedisit, Pyjeve dhe Administrimit të Ujërave, Këshilli i Ministrave

VENDOSI:

1. Shpalljen e kompleksit natyror të liqeneve të Prespës së Madhe e të Vogël dhe të territoreve përreth zonë natyrore veçanërisht e mbrojtur dhe përfshirjen në listën e Konventës së Ramsarit “Për ligatinat me rëndësi ndërkombëtare, veçanërisht si habitate të shpendëve ujorë”, sipas hartës që i bashkëlidhet këtij vendimi.
2. Kufijtë e zonës natyrore veçanërisht të mbrojtur janë, si më poshtë vijon:
Veri: Pika 1 te dogana, me koordinata 4491710.92 L dhe 4531669.34 V, vijon gjatë kufirit shtetëror me ish-Republikën Jugosllave të Maqedonisë, deri te pika 2, kuota 1178.5 m, me koordinata 4497778.10 L dhe 4529977.61 V;
Lindje: Pika 2, kuota 1178.5 m, me koordinata 4497778.10 L dhe 4529977.61 V, vijon gjatë kufirit shtetëror me ish-Republikën Jugosllave të Maqedonisë dhe me Greqinë, pika 3, kuota 889.5 m, pika 4 (mali i Gagazit), kuota 1326.4 m deri te pika 5, kuota 1547.7 m, me koordinata 4504975.15 L dhe 4503812.55 V;
Jug: Pika 5, kuota 1547.7 m, me koordinata 4504975.15 L dhe 4503812.55 V, vijon me kufirin e Parkut Kombëtar “Prespa”, pika 6 (maja e Kalasë së Trojanit), kuota 1188.0 m, deri te pika 7 (mali i Osojës), kuota 1335.9 m, me koordinata 4498389.01 L dhe 4505964.24 V;
Perëndim: Pika 7 (mali i Osojës), kuota 1335.9 m, me koordinata 4498389.01 L dhe 4505964.24 V, zbret kurrizin në drejtim të kuotës 1072.0 m, ndjek krahun e poshtëm të rrugës, kalon te Qafa e Lisave, poshtë fshatit Rakickë, vijon me rrugën në drejtim të qafës së Çukës dhe të fshatit Zaroshkë, i ngjitet kurrizit në drejtim të pikës 8, kuota 1278.2 m (m. Vërtellkës), zbret te kuota 889.0 m, i ngjitet kurrizit në drejtim të kuotës 1132.1 m (maja e Padinës), pika 9, me koordinata 4490412.41 L dhe 4513756.10 V, ndjek anën e poshtme të rrugës në drejtim të fshatit Gollomboç; deri te pika 10, me koordinata 4494260.71 L dhe 4524540.87 V, i ngjitet kurrizit në drejtim të kuotave 1088.0 m, 1065.0 m, 1163.0 m (m. Hata-Drushit), 1108,0 m, 964.0 m, pika 11, kuota 1040.0 m, me koordinata 4491661.23 L dhe 4527638.41 V, zbret kurrizin në drejtim të kuotave 925.0 m, 9809 m e të pikës 12, me koordinata 4493116.41 L dhe 4529349.63 V, vijon gjatë rrugës në drejtim të doganës deri te pika 1, me koordinata 4491710.92 L dhe 4531669.34 V.
3. Zona natyrore veçanërisht e mbrojtur ka një sipërfaqe të përgjithshme prej 15 118.58 (pesëmbëdhjetë mijë e njëqind e tetëmbëdhjetë pikë pesëdhjetë e tetë) ha dhe ndahet, si më poshtë vijon:




	Nr.
	Përdorimi i territorit
	Sipërfaqja në ha

	1.
	Sipërfaqe ujore (liqene, laguna, lumenj, përrenj)
	5 235.45

	2.
	Sipërfaqe pyjore, shkurre dhe tokë me bimësi pyjore
	7 262.40

	3.
	Sipërfaqe me kullota dhe livadhe
	320.17

	4.
	Sipërfaqe bujqësore (arë, pemëtore, vreshta)
	2 133.23

	5.
	Sipërfaqe joprodhuese (shkëmbore, zhavorre, ranore, rrugë)
	13.40

	6.
	Sipërfaqe urbane
	133.38

	7.
	Sipërfaqe urbane të përzier me tokë bujqësore
	20.55

	
	Sipërfaqja e përgjithshme
	15 118.58



4. Zonimi i territorit të zonës natyrore veçanërisht të mbrojtur është në përputhje me zonimin e territorit të Parkut Kombëtar “Prespa”, të përcaktuar në planin e menaxhimit të parkut.
5. Veprimtaritë social-ekonomike që lejohen të ushtrohen në zonën natyrore veçanërisht të mbrojtur, në përputhje me Konventën e Ramsarit, janë ato me karakter tradicional, që ruajnë vlerat mjedisore dhe që zhvillohen në përputhje me nivelin e mbrojtjes së zonës dhe me objektivat e planit të menaxhimit të parkut kombëtar.
6. Administrata e Parkut Kombëtar “Prespa”, në varësi të Ministrisë së Mjedisit, Pyjeve dhe Administrimit të Ujërave, përgjigjet për ruajtjen dhe menaxhimin e zonës natyrore veçanërisht të mbrojtur, si habitate të shpendëve ujorë sipas Konventës së Ramsarit, në kuadër të programeve dhe planit të menaxhimit për parkun kombëtar.
Komiteti i Menaxhimit të Parkut Kombëtar “Prespa” mbikëqyr veprimtarinë e administratës së parkut kombëtar dhe në kuadrin e ruajtjes dhe të menaxhimit të zonës natyrore veçanërisht të mbrojtur si habitat të shpendëve ujorë në përputhje me Konventën e Ramsarit.
7. Ngarkohen Ministria e Mjedisit, Pyjeve dhe Administrimit të Ujërave, ministritë e linjës dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

